Oniaroa,
amaakarihi ida Páscoa kaihinikani amonahani kamahini.
Gaimoriꞌaha ada Jesus Jerusalém sidajia ihinika amonahani kamahini viahania.
Akhanoꞌaha,
Deu-ra khai vaniꞌavini kagorani kavasiribanini bodinia okhajakosiꞌaha.
Vaꞌora nokiꞌaha adani makhira ꞌdaama kahidari,
ovilia,
hoꞌdoko kihiki-ra pavakari vakanihaꞌiki.
Ijaꞌaria vakapavakarivini hiki ida igitha Deu-ra vakanavaꞌigavini kaimoni hini.
Jesus vaꞌora nokiꞌaha adani jaboni jiniro anaabosiva abono bada vakhanina vakadimesa kaiꞌoarinia.
Arabo hoariha kajinironi-ra avakanaabosikhamavini hiki,
Jerusalém kajinironia vakajinirora kaimoni adani napaja vikhaki ijaꞌari.
Oniaroa,
Jesua binamonahaꞌihi ida vaꞌa kaxikotxihi,
vaꞌora aakojaonanira kaimoni adani ijaꞌari,
ꞌdaama kahidari,
ovilia vihiki Deu-ra khai vaniꞌavini kagorani kavasiribanini bodinia vahojaki.
Biakanadariꞌihi ida jiniro anaabosiva abono vakadimesa.
Biakanavararakhamaꞌihi ida vakadijiniro.
Vaꞌora honariaha adani makhira hoꞌdoko-ra pavakari vakanihaki:
—Vaani hida avakadipavakari hiki hahavi.
Hariꞌa vakanapavakarihiꞌibaviniha hida kodiabiꞌi gorana.
Nahina pavakari nihani ibavini hirihi hida gora — vaꞌora niꞌaha ada Jesus.
Kidipohia vakavaꞌihokiꞌihi ida athii Deus athi kapapirania hojaki:
“Deus,
ijaꞌari ira khai
vaniꞌavini kagorani-ra
onakaidivakarahoki ho.
Siho akahaꞌdiki fori kihiki
hida gora-ra onakaidivavini ovaꞌi bodinia.”
Nihi hida athii pitani papira hojaki.
Judeus kaijaꞌari vanavaꞌisohiva abonoa ni-vavajahaki ida pavakarihi abono-ra vaꞌora aakojaonanivini,
oniania Jesus kania avikhaꞌaha,
vananaꞌdohiꞌaha:
—Aogavini anofiki ida Deus ira honariavini ira honariaravini vaꞌora iakakojaonanivini.
Anokivini anofiki ida badani danokia ikabadanini,
aogaja kaimoni ida kaꞌoa hini Deus ira honariavini.
Jesua bigathaniꞌihi ida vakadinaꞌdohi:
—Vanatharara bana hida Deu-ra khai aniꞌavini kagorani.
Mahi ahoarabakosikia hovani oanajaꞌdija bana hida.
Jesu-ra vaniꞌaꞌaha:
—46 badara ipohini vani gora vanamonahava abonoa vanamonahaꞌia hida gora.
Ivani koda ianajaꞌdiki hida gora mahi ahoarabakosikia?
— Jesu-ra vaniꞌaha.
Deu-ra khai vaniꞌavini kagorania kavaranina kabaꞌi ada Jesus,
ovani oa abono-ra vara vaniꞌara ada.
Kidivarani hiki ida abinina mahi ahoarabakosikia ahokiꞌina.
Hari.
Jesus abinina naothinia ahokiꞌina,
kidipohia vakavaꞌihokiꞌiki ida Jesus athi vara abono-ra vaniꞌavini hiꞌiki,
oniani ida Deus athi kapapirani-ra vakajariꞌdaravini hija,
Jesus athi ni-vakajariꞌdaki jaboni.
Oniaroa,
Páscoa kaihinikani amonahani oadani hojaꞌaha ada Jesus Jerusalém sidajia.
Ijaꞌari vaipohikia vanokiꞌihi ida badani danoki ipohiki-ra bada niꞌaꞌavini,
oniani ida Jesu-ra vavakaijokavini hija.
Jesus ni-vaꞌora vakaijokaki.
Ovari vaꞌora ogaki adani ijaꞌari hahavi,
biogaki ida ijaꞌari hahavi vakadivaꞌibodivarani.
Ni-ijaꞌaria vakaabokaki ida Jesu-ra navaꞌisohivini hiki biogarikia.
Biogahahavimaniꞌia ida ijaꞌari kavaꞌibodivarani afohanana.